奉寄胡教授
作者：岳珂
朝代：宋

paragraphs: 山中秋風寒刮席，忽憶無氈泮宮客。
夜長螢火一燈孤，四壁蛩聲更幽寂。
文人自古常獨清，强挽詩人同此盟。
飯顆山頭報卓午，絳紗帳下聽三更。
吾儕賦分本無二，老子新來添倦意。
入山四旬未擬回，醉後行歌醒復醉。
平生巖穴不作難，更願他人同此歡。
廣文愛山儂等耳，雖有幽寂無儂閒。
君不見晨招在館笑在列，楹杙昌苓競工拙。
倦翁此事都不知，從今對酒看山嬉。